Der er så småt kommet gang i AaB's superligamandskab, hvor det senest blev til en sejr over Lyngby. På trods af det kæmper klubben stadig for at undgå nedrykning. Helt anderledes ser det ud for reserveholdet. I ligaen for Superligaholdenes reserver kæmper holdet med, hvor det er allersjovest, og i dag sikrede holdet sig sølvmedaljerne med en sejr over Horsens. Brøndbys reserver havde på forhånd sikret sig guldet med en sejr over FC Københavns ditto tidligere mandag. Og dermed havde AaB selv muligheden for at sikre sig sølv. Det krævede en sejr over Horsens, og den kom sikkert i land. Kampen endte 3-0 på to mål af Nicklas Helenius og et enkelt af Daniel Christensen.

Opsummering:
AaB's reserver sikrede sig i dag sølvmedaljerne i reserveholdsligaen.